হাজী শরীয়তুল্লাহর জন্ম ১৭৮১ সালে। বৃহত্তর ফরিদপুর জেলার বর্তমান শরীয়তপুর জেলার শিবচর উপজেলার শ্যামাইলের বাহাদুরপুর গ্রামের তালুকদার পরিবারে। তার বাবার নাম আবদুল জলিল তালুকদার। তিনি ছিলেন একজন ভদ্র, দয়ালু ও একজন প্রজাবত্সল জমিদার। এ কারণে সবাই তাঁকে  ভালোবাসত। অন্যান্য তালুকদারের মতো তিনি সাধারণ প্রজাদের ওপর জুলুম-নির্যাতন করতেন না। সাধারণ প্রজাদের সুখ-দুঃখ, হাসি-কান্নার সাথে তিনি ভাগাভাগি করে নিতেন। সাহায্য করতেন সাধ্য মতো। এজন্যে তার নামটি ছড়িয়ে পড়েছিল অনেক দূর পর্যন্ত। শরীয়তপুর। পদ্মার তীর ঘেঁষে গড়ে ওঠা এক জনপদ। ফরায়েজী আন্দোলনের রূপকার হাজী শরীয়তুল্লাহর স্মৃতিধন্য এই শরীয়তপুর। ইতিহাস সমৃদ্ধ বিক্রমপুরের দক্ষিণাঞ্চল এবং প্রাচীন বরিশালের ইদিলপুর পরগণার কিছু অংশ নিয়ে বর্তমান শরীয়তপুর জেলা গঠিত। ব্রিটিশ-ভারতে ও বাংলাদেশের মুক্তির সংগ্রামে শরীয়তপুরবাসীর  ভূমিকাও উল্লেখযোগ্য। ১৮৭৩ সালে মাদারীপুর মহাকুমাটি ফরিদপুর জেলার সঙ্গে অন্তর্ভুক্ত হয়। স্বাধীনতা পরবর্তীকালেও জেলাটি ফরিদপুরের মাদারীপুর মহকুমার অন্তর্ভুক্ত ছিল। ১৯৭৭ সালের ৩ নভেম্বর বিশিষ্ট সমাজ সংস্কারক ও ব্রিটিশবিরোধী আন্দোলনের নেতা হাজী শরীয়তুল্লাহর নামানুসারে শরীয়তপুর নামকরণ করা হয়। শরীয়তুল্লাহ জন্ম এমন একটি পরিবারে। আবদুল জলিল তালুকদার চেয়েছিলেন তার ছেলেও হবে মানুষের মতো মানুষ। শিক্ষিত এবং আদর্শবান হবে। সাধারণ মানুষের সেবায় নিজেকে উত্সর্গ করবে। বাবা আবদুল জলিল তালুকদারের এই স্বপ্ন শরীয়তুল্লাহ পূরণ করতে  সক্ষম হয়েছিলেন। কিন্তু তার পিতা তা দেখে যেতে পারেননি। শরীয়তুল্লাহর বয়স যখন আট বছর তখন তিনি (১৭৮৯ সালে) মারা যান। তিনি তখন তার চাচা মুহাম্মদ আজিম ও তার স্ত্রীর আশ্রয়ে বড় হতে থাকেন। মুহাম্মদ আজিমের কোনো সন্তান ছিল না। শরীয়তুল্লাহর মা তার বাবার আগে মারা যান। শরীয়তুল্লাহর পড়াশোনার হাতেখড়ি তার পরিবারের। বিশেষ করে বাবার কাছে। তারপর গ্রামের মক্তবে। ১২ বছর বয়সে চাচার সাথে রাগ করে ১৭৯৩ সালে তিনি কলকাতা চলে যান। কলকাতায় গিয়ে শরীয়তুল্লাহ বিখ্যাত আলেম ও কোরান শিক্ষক মাওলানা বাশারত আলীর সাক্ষাত্ পান। বালক শরীয়তুল্লাহর  শিক্ষার প্রতি আগ্রহ দেখে মাওলানা বাশারত আলী তাকে কোরান শিক্ষা ক্লাসে ভর্তি করিয়ে নেন। অত্যন্ত আন্তরিকতা ও স্নেহের সাথে তিনি শরীয়তুল্লাহকে কোরান শিক্ষা দিলেন। তারপর তিনি শিক্ষকের পরামর্শে হুগলী জেলার ফুরফুরায় যান। ফুরফুরাতে তিনি আরবি ও ফার্সি ভাষা শিক্ষা গ্রহণ করেন। নারিকেলবাড়িয়ায় তিতুমীরের বাঁশেরকেল্লার লড়াইয়ের পর ফরিদপুরে নতুন করে গড়ে ওঠে স্বাধিকার আন্দোলন। আর এ আন্দোলনের নেতৃত্বে ছিলেন হাজী শরীয়তুল্লাহ। তিনি সরাসরি ইংরেজদের বিরুদ্ধে যুদ্ধ বিগ্রহে না গিয়ে সাধারণ মুসলমানদেরকে ঈমান আকিদার প্রশ্নে একতাবদ্ধ করতে  লাগলেন। তিনি জনগণকে ইসলামের মূল কর্তব্যসমূহ তথা ফারায়েজ শিক্ষাদানে নিজেকে নিয়োজিত করেন। এভাবে তিনি যে সংগঠন প্রতিষ্ঠা করেন তার নাম ফারায়েজী আন্দোলন। যারা এই কর্তব্যসমূহ যথাযথভাবে পালন করেন তাদেরকে ফারায়েজী বলা হয়। ফরিদপুরের মানুষ ধীরে ধীরে তার নেতৃত্বে এক বিশাল আন্দোলন গড়ে তোলে। ইতিহাসে এই আন্দোলনই ফরায়েজী আন্দোলন নামে খ্যাত। হাজী শরীয়তুল্লাহ ফরিদপুর ও তার আশপাশের অঞ্চলে এ আন্দোলন সংগঠিত করেন এবং এর নেতৃত্ব দেন। ধর্মীয় সংস্কারের পাশাপাশি কৃষকদের জমিদার, নীলকরদের অত্যাচার ও শোষণ হতে মুক্ত করা ছিল এই  আন্দোলনের মূল লক্ষ্য। হাজী শরীয়তুল্লাহ ১৮৪০ সালের ২২ জানুয়ারি মারা যান। মৃত্যুর সময় তার বয়স হয়েছিল ৫৯ বছর।